飛燕篇
作者：王翰
朝代：唐

paragraphs: 孝成皇帝本嬌奢，行幸平陽公主家。
可憐女兒三五許，䒠茸惜是一園花。
歌舞向來人不貴，一旦逢君感君意。
君心見賞不見忘，姊妹雙飛入紫房。
紫房綵女不得見，專榮固寵昭陽殿。
紅妝寶鏡珊瑚臺，青瑣銀簧雲母扇。
日夕風傳歌舞聲，祗擾長信憂人情。
長信憂人氣欲絕，君王歌吹終不歇。
朝弄瓊簫下綵雲，夜踏金梯上明月。
明月薄蝕陽精昏，嬌妬傾城惑至尊。
已見白虹橫紫極，復聞飛燕啄皇孫。
皇孫不死燕啄折，女弟一朝如火絕。
明明天子咸戒之，赫赫宗周襃姒滅。
古來賢聖歎狐裘，一國荒淫萬國羞。
安得上方斷馬劒，斬取朱門公子頭。